ՀԱՍԿ-Ի ԽՄԲԱԳՐԱԿԱՆ

ՄԻՋ-ԵԿԵՂԵՑԱԿԱՆ ՅԱՆՁՆԱՌՈՒԹԵԱՆ
 
         1948 թուականին, երբ Ամսթերտամի մէջ (Հոլանտա) կը գումար-ւէր Եկեղեցիներու Համաշխարհային Խորհուրդի (World Council of Churches) հիմնադիր Ա. Համաժողովը, Եւրոպայի ու Ամերիկայի Միացեալ Նա-հանգներու Բողոքական եկեղեցիներէն եկած սահմանափակ թիւով ներ-կայացուցիչներ տեսլապաշտ յանձնառութեամբ մը կը յայտարարէին. «Հակառակ մեր դիմաց ցցուող ամեն տեսակի խոչընդոտներուն եւ անորոշութիւններուն՝ ՄԵՆՔ ՄԻԱՍԻ՛Ն ՊԻՏԻ ՄՆԱՆՔ, ՄԻԱՍԻ՛Ն ՊԻՏԻ ԾԱՌԱՅԵՆՔ ԵՒ ՄԻԱՍԻ՛Ն ՊԻՏԻ ՔԱԼԵՆՔ ԴԷՊԻ ԵԿԵՂԵՑՒՈՅ ՄԻ-ՈՒԹԻՒՆԸ, մի՛շտ մեզի միացողները սիրով ողջունելով, մեր քրիս-տոնէական հասարակաց կոչումը վերահաստատելով եւ մեր հաւատքն ու վկայութիւնը վերարծարծելով»:
         Այս մարգարէական խօսքերը նոր խորք եւ նշանակութիւն զգեցան, երբ, 3–14 Դեկտեմբեր 1998-ին, Զիմպապուէի Հարարէ մայրաքաղաքին մէջ (Ափրիկէ), «Աստուծոյ Դարձէք եւ Յոյսով Ուրախացէք» ընդհանուր թե-մային շուրջ խմբուեցան Եկեղեցիներու Համաշխարհային Խորհուրդի մեծ ընտանիքի 330-է աւելի անդամ եկեղեցիներու պատուիրակներն ու միջ-եկեղեցական շարժումին մէջ գործօն դերակատարութիւն ունեցող անհատներ՝ գումարելու համար Եկեղեցիներու Համաշխարհային Խոր-հուրդի Ը. Համաժողովը: 
         Իրաւամբ, յարանուանական, աշխարհագրական, քանակի, մտա-ծողութիւններու եւ մտայնութիւններու մեծ շրջադարձ մը կատարուած էր, երբ Եկեղեցիներու Համաշխարհային Խորհուրդի յիսնամեակին եւ 20-րդ դարու աւարտին զուգադիպող այս համաժողովին ուշադրութեան կը յանձնուէին աշխարհի ամեն շրջաններէն ու մշակոյթներէն եւ Ուղղափառ ու Բողոքական գրեթէ բոլոր եկեղեցիներէն ժամանած 4500 պատուի-րակներու եւ դէտերու, լրագրողներու եւ կրօններու ներկայացուցիչներու, այրերու եւ կիներու, ծերերու եւ երիտասարդներու, հոգեւորականներու եւ աշխարհականներու մտաահոգութիւններն ու տագնապները՝ որպէս Քրիստոսի Եկեղեցւոյ հաւաքական ձայնը: 
         Աւետարանական «մանանեխի հատիկին» նմանութեամբ (Մտ. 13.31–32) աճած ու մեծցած էր միջ-եկեղեցական շարժումին վաւերական ճառագայթումը հանդիսացող Եկեղեցիներու Համաշխարհային Խոր-հուրդը եւ, ահա, իր հովանիին տակ կ՚առնէր բազմաթիւ եկեղեցիներու քրիստոնէական վկայութեան համադրման եւ օժանդակութեան պատաս-խանատւութիւնը՝ մի՛շտ հաւատարիմ Յիսուս Քրիստոսի աղօթաձայն հրաւէրին. «Կ՚աղօթեմ որ անոնք բոլորն ալ մէկ ըլլան, ինչպէս որ դուն, ո՛վ Հայր, իմ մէջս ես եւ ես քու մէջդ, այնպէս ալ անոնք մեր մէջ ըլլան, որպէսզի աշխարհը հաւատայ, որ դուն ղրկեցիր զիս» (Յհ. 17.21):
 
* * *
 
         Եկեղեցիներու Համաշխարհային Խորհուրդի Ը. Համաժողովը հիմա այլեւս անցած է պատմութեան: Սակայն, անոր քննարկած հարցերը, դիմագրաւած դժուարութիւնները, արձանագրած յաջողութիւնները եւ ապագայի ծրագրումները կը պատկանին ու պէ՛տք է պատկանին այն եկեղեցիներուն, որոնք կը կազմեն Եկեղեցիներու Համաշխարհային Խորհուրդը, կ՚իմաստաւորեն անոր գոյութիւնը եւ կը ճշդորոշեն անոր առաքելութիւնը:
         Հայ Առաքելական Եկեղեցին, Ս. Էջմիածնի Ամենայն Հայոց Կաթո-ղիկոսութեան եւ Մեծի Տանն Կիլիկիոյ Կաթողիկոսութեան զոյգ պատ-ւիրակութիւններով գործօն մասնակցութիւն բերած է եւ կը շարունակէ բերել Եկեղեցիներու Համաշխարհային Խորհուրդի կեանքին ու գոր-ծունէութեան, Գ. Համաժողովէն (1961) սկսեալ:
         Մեծի Տանն Կիլիկիոյ Կաթողիկոսութեան պարտուիրակութիւնը, որ գլխաւորուած էր Ն.Ս.Օ.Տ.Տ. Արամ Ա. Կաթողիկոսի կողմէ եւ կը բաղկանար ութը անդամներէ, անգամ մը եւս գերագոյն աստիճանի պատաս-խանատուութեամբ իր գործօն եւ ամբողջական մասնակցութիւնը բերաւ Ը. Համաժողովի բոլոր աշխատանքներուն՝ թէ՛ լիագումար նիստերու ընթացքին, թէ՛ յանձնախումբերու մէջ եւ թէ այլ շրջագիծերէ ներս, Հայ Եկեղեցւոյ եւ ազգին հանդէպ յարգանք ներշնչելով եւ մեր Ս. Աթոռին վարկը բարձր պահելով:
         Մեր ժողովուրդի զաւակներուն անգամ մը եւս կը յիշեցնենք, թէ միջ-եկեղեցական շարժումը (ecumenical movement) Հայ Եկեղեցւոյ հոգե-ւորականութեան յատուկ շարժում մը չէ միայն. Եկեղեցիներու Համաշ-խարհային Խորհուրդը Հայ Եկեղեցւոյ նուիրապետական կարգերուն համար օտարներուն հետ երկխօսութիւն ունենալու կարելիութիւն մը չէ սոսկ. այլ, մեր եկեղեցին, մեր հոգե-մտաւոր արժէքները, մեր մշակոյթը, մեր արդար իրաւունքները մեր քրիստոնեայ եղբայրներուն եւ քոյրերուն հետ կիսելու, զիրար հարստացնելու, իրարու հետ աղօթելու եւ գործելու աստուածահաճոյ կոչում մըն է, որ տրուած է բոլոր քրիստոնեաներուն հաւասարապէս: Միջ-եկեղեցական շարժումը ժողովուրդի՛ն, այս պարա-գային հայ ժողովուրդին, շարժումն է եւ Եկեղեցիներու Համաշխարհային Խորհուրդը ժողովուրդի՛ն, այս պարագային հայ ժողովուրդին, Խորհուրդն է. որովհետեւ, ժողովուրդը ի՛նք է Եկեղեցին՝ Քրիստոսի հաւատաց-եալներուն բազմութիւնը:
         Նոյն այս իրողութենէն թելադրուած, մեր եկեղեցւոյ զաւակներուն ուշադրութիւնը կը հրաւիրենք Եկեղեցիներու Համաշխարհային Խոր-հուրդի Ը. Համաժողովի գլխաւոր հանգրուաններուն վրայ, այն արդար ակնկալութեամբ որ Հայ Եկեղեցին կը շարունակէ վերանորոգ նախան-ձախնդրութեամբ ընդունիլ միջ-եկեղեցական շարժումին եւ Եկեղեցի-ներու Համաշխարհային Խորհուրդին պարզած հետեւեալ մարտահրա-ւէրները.
         Առաջին, «Աստուծոյ Դարձէք եւ Յոյսով Ուրախացէք» թեմա-հրաւէրը Պօղոս Առաքեալի Հռոմայեցիներուն գրած նամակին 12-րդ գլուխը լուսարձակի տակ կը բերէր եւ կը հրաւիրէր աշխարհի եկեղեցիներն ու համայն մարդկութիւնը աշխարհի անորոշութեան եւ անապահովութեան մէջ Աստուծոյ դառնալու եւ երկնապարգեւ յոյսով ուրախանալու: Աստ-ւած, որ Իր ուխտը կնքած էր Հին Կտակարանի նահապետներուն եւ մարգարէներուն հետ, Իր Միածին Որդւոյն՝ խաչեալ եւ յարուցեալ Յիսուս Քրիստոսի միջոցաւ ապաշխարութեամբ մեզ մաքրած էր մեղքի ապականութենէն, Իր որդեգրութեան վերադարձուցած եւ Երկինքի Թագաւորութեան ժառանգութեան հրաւիրած: Այս աստուածաշնչական մտածումը խտացնելով, Եկեղեցիներու Համաշխարհային Խորհուրդի Ատենապետ Արամ Ա. Կաթողիկոս իր տեղեկագիրին մէջ կը գրէր. «Աս-տուծոյ դառնալ կը նշանակէ մեր Արարիչին, մեր նմաններուն եւ ամբողջ ստեղծագործութեան հետ սիրով ու հոգածութեամբ բնորոշուած Քրիս-տոսատիպ յարաբերութիւն մը մշակել»: 21-րդ դարու նախասեմին, երբ ամբողջ աշխարհը հոգեւոր, բարոյական, ընկերային ու նիւթական տագնապի մէջ կը տուայտի, Եկեղեցիներու Համաշխարհային Խորհուրդը ահազանգի մը ուժգնութեամբ կը հրաւիրէ բովանդակ մարդկութիւնը իր աչքերը իր Ստեղծիչին ու Անոր բարի ստեղծագործութեան ուղղելու եւ հաշտութեան ու համերաշխութեան նոր դաշինք մը հաստատելու:
         Երկրորդ, Եկեղեցիներու Համաշխարհային Խորհուրդը կ՚անդրա-դառնար, թէ ինք քարացած կազմակերպութիւն մը չէ եւ նոր հրամա-յականներու դիմաց վերակառուցման գործընթացի մը լծուելու պահանջ-քին դէմ յանդիման կը գտնուի՝ յիսուն տարիներու միջ-եկեղեցական փորձառութեամբ հարստանալէ ետք: Այս անդրադարձը սոսկ կազ-մակերպչական եւ սահմանադրական փոփոխութիւններու շրջագիծին մէջ չէր մնար, այլ եկեղեցիներու մտահոգութիւններուն հանդէպ պատաս-խանատուութեան կը հրաւիրէր Եկեղեցիներու Համաշխարհային Խոր-հուրդը եւ Ընդհանուր Քարտուղար Դոկտ. Գոնրատ Ռայզըրի բառերով՝ կը մղէր բոլորը «իրարու տարբերութիւնները ընդունելու, մասնայատկութ-իւններուն հանդուրժելու, մտահորիզոնները ընդլայնելու, յոյսով լեցուելու եւ միջ-եկեղեցական բաց շրջանակի մը մէջ գործակցելու»:
         Վերակազմաւորման այս ընթացքին մէջ պիտի ճշդորոշուէին անդամակցութեան եւ փոխ-յարաբերութիւններու նոր կերպերը, որոնց համար տարիներէ ի վեր յատկապէս Ուղղափառ Եկեղեցիները ար-դարօրէն իրենց ձայնը բարձրացուցած էին:
         Երրորդ, եկեղեցաբանական ըմբռնումներէ եւ վարչական տըւ-եալներէ մեկնած եւ յետ-համայնավարական նոր վարչակարգերու մէջ ապրելով՝ Ուղղափառ Եկեղեցիներ հարցականի տակ կը դնէին Եկե-ղեցիներու Համաշխարհային Խորհուրդի որոշում կայացնելու եւ ծրագիրներ իրագործելու եղանակները: Բողոքական մեծամասնութեան դիմաց (75 առ հարիւր) Ուղղափառներ փոքրամասնութիւն էին  (25 առ հարիւր): Առաւել, աղօթքի, պաշտամունքի, խորհուրդներու, եկեղեցւոյ նուիրապետութեան եւ այլ աստուածաբանական ու բարոյագիտական հարցերու շուրջ տակաւ խորացող տարբերութիւնները եկեղեցւոյ միութ-եան կարելիութիւնը հեռաւոր,–մինչեւ իսկ ոմանց համար անհա-սանելի,– երազի կը վերածէին: 
         Ը. Համաժողովը, ընդառաջելով Եկեղեցիներու Համաշխարհային Խորհուրդի Ատենապետի առաջարկին, կ՚որոշէր Ուղղափառ Եկեղեցի- ներէ եւ Եկեղեցիներու Համաշխարհային Խորհուրդի անդամ Բողոքական Եկեղեցիներէ յատուկ յանձնախումբ մը կազմել եւ ուսումնասիրել Ուղղափառներու պահանջները եւ Եկեղեցիներու Համաշխարհային Խորհուրդի վերակառուցուած դրուածքին մէջ կարեւորութեամբ նկատի ունենալ զանոնք:
         Չորրորդ, Միացեալ Ազգերու Կազմակերպութեան «Մարդկային Իրաւունքներու Պաշտպանութեան Յայտարարութիւն»-ի 50-ամեակին առթիւ, Եկեղեցիներու Համաշխարհային Խորհուրդը կը հաստատէր, թէ իր քրիստոնէական կոչումին անսալով կը վերանորոգէ իր յանձնառութիւնը արդարութեան, խաղաղութեան եւ համակեցութեան համար գործելու եւ բոլոր ճնշուած մարդոց հետ զօրակցելու, քաջ գիտակցելով որ բոլոր մարդիկը համահաւասար են Աստուծոյ աչքին եւ Յիսուս Քրիստոսի փրկագործական շնորհքին դիմաց: Ան մեր Տիրոջ հետ կը կրկնէր Եսայի մարգարէին խօսքերը. «Տիրոջ Հոգին վրաս է. որովհետեւ զիս օծեց եւ ղրկեց՝ աղքատներուն փրկութեան աւետիս տալու, սրտաբեկները մխիթարելու, գերիներուն ազատութիւն բերելու, կոյրերուն աչքերը բանալու, հարստա-հարուածները ազատելու եւ յայտարարելու՝ թէ ահա հասած է ժամանակը, երբ Տէրը պիտի փրկէ իր ժողովուրդը» (Ղկ. 4.18–19): Ու այս հաստատումը այնքան դիպուկ էր Ափրիկէի համար, որ «երրորդ աշխարհ» պիտակով կը յատկանշուէր եւ միջազգային պարտքերու տակ կքած տակաւին կը շարունակէր իր պայքարը յանուն գոյնի, սեռի, կրօնի եւ այլ խտրա-կանութիւններու վերացման:
         Հինգերորդ, Ը. Համաժողովի ընթացքին պաշտօնապէս կը փակուէր «Կնոջ Հետ Զօրակցութեան Տասնամեակ»-ը (1988–1998), որ եկեղեցիներու կեանքին եւ վկայութեան մէջ վերահաստատած էր այն քրիստոնէական սէրն ու յարգանքը որ Յիսուս Քրիստոս ցոյց տուած էր կնոջ հանդէպ: Ամբողջ տասը տարիներ յանձնախումբերու այցե-լութիւններով, յատուկ ուսումնասիրութիւններով եւ անձնական վկա-յութիւններով Եկեղեցիներու Համաշխարհային Խորհուրդը անգամ մը եւս կը վերյիշեցնէր իր անդամ եկեղեցիներուն եւ բոլորին, թէ կինը Աստուծոյ պատկերին եւ նմանութեան հարազատ ցոլացումն է եւ պէտք է կարելիութիւն ընծայել որ ան իր աստուածատուր կարողութիւններով ու շնորհներով զարդարէ եկեղեցւոյ կեանքը: Այս տասնամեակի աւարտին, հրապարակային յայտարարութիւն մը լոյս կը տեսնէր, որ կ՚եզրակացնէր. «Թէեւ «Կնոջ Հետ Զօրակցութեան Տասնամեակ»-ը կ՚աւարտի որպէս հանգրուան, սակայն այր եւ կնոջ համագործակցութեան նոր հորիզոններ կը բացուին եւ աղօթքով ու վկայութեամբ ամբողջ եկեղեցին կը հրաւիրուի դիմելու կեանքի աղբիւրին՝ Յիսուս Քրիստոսի՝ ինքզինք մաքրելու եւ բուժելու եւ իր ձգտումներուն արմատները միշտ կենսունակ պահելու համար»:
         Վեցերորդ, Հայ Եկեղեցւոյ համար ընդհանրապէս եւ Մեծի Տանն Կիլիկիոյ Կաթողիկոսութեան համար մասնաւորաբար մեծ պատիւ մըն էր Արամ Ա. Կաթողիկոսի Եկեղեցիներու Համաշխարհային Խորհուրդի Կեդրոնական Վարչութեան եւ Գործադիր Վարչութեան Ատենապետ վերընտրութիւնը: Գանպերայէն Հարարէ երկարող 7 տարիներու ընթաց-քին (1991–1998), Վեհափառ Հայրապետը իր վարչական կարողութիւն-ներով եւ միջ-եկեղեցական յարաբերութիւններու ու գործունէութիւն-ներու գծով ձեռք ձգած հարուստ փորձառութեամբ եւ իր անձին հանդէպ տակաւ աճող յարգանքին ու վստահութեան իբր վաւերական արտա-յայտութիւն՝ միաձայնութեամբ, եւ Եկեղեցիներու Համաշխարհային Խոր-հուրդի պատմութեան մէջ առաջին անգամ ըլլալով, յաջորդող եօթը տարիներուն համար եւս Ատենապետ կ՚ընտրուէր՝ իր հայրապետական ծանր պարտաւորութիւններուն կողքին վարելու համար նաեւ այս այն-քա՜ն պատասխանատու պաշտօնը: 
         Եկեղեցական, պետական եւ ժողովրդական շնորհաւորութիւն-ներու խանդավառ արտայայտութիւններուն մենք եւս կը միացնենք մեր ձայնը եւ Վեհափառ Հայրապետին կը մաղթենք առաւել իմաստութիւն, քաջա-ռողջութիւն եւ կորով՝ իր կաթողիկոսական եւ միջ-եկեղեցական զոյգ առաքելութիւններուն պտղաւորման համար:
         Կը հաւատանք, որ Վեհափառ Հայրապետին առաջնորդութեամբ Եկեղեցիներու Համաշխարհային Խորհուրդը քաջութեամբ պիտի դիմա-գըրաւէ իր դիմաց կանգնող մարտահրաւէրները, աւելիով պիտի դառնայ ուժական ներկայութիւն եկեղեցիներու կեանքին մէջ՝ խորացնելով եկեղեցիներու միջեւ գոյութիւն ունեցող գործակցութիւնը այսօրուան աշխարհին մէջ մանաւանդ ուր աւելի քան երբեք եկեղեցիներ կոչուած են միասնաբար աղօթելու, մտածելու ու գործելու: 
 
                                                                        Նարեկ Ծ. Վրդ. Ալեէմէզեան

